“ไมโครซอฟท์”ทุ่มงบ 2.4 แสนลบ.ฮุบกิจการ GitHub คาดปิดดีลภายในปีนี้
"ไมโครซอฟท์"ทุ่มงบ 2.4 แสนลบ.ฮุบกิจการ GitHub คาดปิดดีลภายในปีนี้
5 มิ.ย. 2561

ผู้สื่อข่าวรายงานว่า ไมโครซอฟท์ คอร์ป บรรลุข้อตกลงซื้อกิจการ GitHub ซึ่งเป็นแพลตฟอร์มสำหรับนักพัฒนาซอฟต์แวร์ เป็นมูลค่า 7.5 พันล้านดอลลาร์ หรือราว 2.4 แสนล้านบาท โดยหวังยกระดับนักพัฒนา ขับเคลื่อนการเติบโตของ GitHub และผลักดันบริการของไมโครซอฟท์ไปสู่กลุ่มเป้าหมายใหม่ คาดการซื้อกิจการแล้วเสร็จภายในสิ้นปีนี้
สัตยา นาเดลลา ซีอีโอของไมโครซอฟท์ กล่าวในแถลงการณ์ว่า “ไมโครซอฟท์เป็นบริษัทที่ให้ความสำคัญกับนักพัฒนา ซึ่งการผนึกกำลังร่วมกับ GitHub จะช่วยเสริมสร้างความมุ่งมั่นของเราในการนำเสนอนวัตกรรม ความเป็นอิสระและเปิดกว้างให้แก่นักพัฒนา เราตระหนักดีถึงความรับผิดชอบที่เรามีต่อชุมชนจากการทำข้อตกลงครั้งนี้ และเราจะทำให้ดีที่สุดเพื่อผลักดันให้นักพัฒนาทุกคนสามารถคิดค้น สร้างนวัตกรรม และแก้ไขปัญหาท้าทายระดับโลก”
ทั้งนี้ GitHub จะยังคงทำหน้าที่เป็นสื่อกลางสำหรับนักพัฒนา และจะดำเนินงานอย่างเป็นอิสระเพื่อมอบแพลตฟอร์มที่เปิดกว้างสำหรับนักพัฒนาทุกคนในทุกอุตสาหกรรม นักพัฒนาจะยังคงเลือกใช้ภาษาโปรแกรม เครื่องมือ และระบบปฏิบัติการสำหรับโครงการของตนได้ตามต้องการ ทั้งยังสามารถนำโค้ดของตนเองไปใช้ได้กับทุกระบบปฏิบัติการ คลาวด์ และอุปกรณ์
แนต ฟรีดแมน รองประธานไมโครซอฟท์ ผู้ก่อตั้ง Xamarin และผู้เชี่ยวชาญด้านโอเพ่นซอร์ส จะขึ้นดำรงตำแหน่งซีอีโอของ GitHub ขณะที่ คริส แวนสทราธ ซีอีโอคนปัจจุบันของ GitHub จะไปรับบทบาทเป็น Technical Fellow ของไมโครซอฟท์ ซึ่งขึ้นตรงต่อรองประธานบริหาร สกอตต์ กูธีร์
 